Saly Noémi szerzett egy 1873-as szakácskönyvet, méghozzá Szongott Pepi Szamosújvárott írt könyvét. Lássuk belőle a 33. számú receptet, ami a Paripa fing címet viseli:

Egy fertály tejbe tégy 4 tojás sárgáját 2-őt egészet. Lisztet annyit, hogy olyan kemény legyen, mint a smáring, kenj egy tepsit vajjal tőlsd belé a tésztát alul felül tégy szenet hadd megalunni azután vagdald meg kockára es süsd ki zsirba.

Fotó: Saly Noémi / Facebook

Amennyiben itt a fertály tej egy negyed kupát, azaz 3 decit jelentett (bár ez a számolás a fertály tejjel kicsit bonyolítja a képet), a smáring pedig a smarni, vagyis a császármorzsát jelentő smargni elírt alakja, akkor a recept mai formában:

3 dl tejbe tegyünk 4 tojás sárgáját, és 2 egész tojást, adjunk hozzá annyi lisztet, hogy császármorzsás állagot kapjunk. Vajazzunk ki egy tepsit, forgassuk bele a tésztát, és alsó-felső sütéssel addig süssük, míg meg nem szilárdul. Vágjuk kockára, és süssük ki forró olajban.

Fotó: Saly Noémi / Facebook

Mivel a paripafing az 1940-es Czuczor-Fogarasi magyar nyelv szótára szerint száraz kását jelent, a fenti recept inkább hasonlít a máshol apácafing néven ismert finomságra.

Fotó: Saly Noémi / Facebook

Az apácafing vagy apácafingocska egy fánkféle sütemény, vaníliás krémmel töltve, amely több országban népszerű, Magyarországra sváb közvetítéssel került (nonnenpharz). Angliában már egy 1856-os szakácskönyv is említi.

Legelterjedtebb receptje szerint a vaj, tej, liszt keverékét egy serpenyőben bő olajban sütik, beleteszik a tojást (utoljára a fehérjét), majd sütőben kisütés előtt cukrot szórnak bele, néha krémmel töltik.